# Aurèlia Sabanés Durich

Aurèlia Sabanés Durich, (San Pedro, província de Buenos Aires, Argentina, 1902 - ?, 1974) fou una bibliotecària catalana.

## Biografia

L'Aurèlia Sabanés va néixer a la població de San Pedro de la província de Buenos Aires (Argentina) l'any 1902, de pares catalans. Es traslladà a Barcelona l'any 1910 a causa de la malaltia del seu pare. Estudià el batxillerat a l'Escola Francesa i posteriorment va cursar la carrera de mestra i estudis superiors de piano. L'any 1920 ingressà a l'Escola de Bibliotecàries, on es va graduar l'any 1923. En finalitzar els estudis va fer pràctiques a la biblioteca del castell d'Escornalbou.
Els anys 1924 i 1925, va començar com a bibliotecària a Figueres i se'n conserven els dietaris d'aquesta època digitalitzats. En aquesta època va participar de la vida cultural i festes de Figueres, en les que va conèixer Salvador Dalí. L'any 1929 es va casar amb Ramon Balagué, metge, i van tenir 4 filles. L'any 1940 van anar a viure a Esparreguera.
En ser les filles més grans, va sentir la necessitat d'exercir com a bibliotecària, va preparar-se de nou i es va presentar a les oposicions. Obtingué la plaça de bibliotecària a la Biblioteca Popular d'Esparreguera i en prengué possessió el 3 de març de 1953.
El primer any de viure a Esparreguera i veure la representació de La Passió, va quedar tan impressionada que la primera Festa del Llibre que va organitzar com a bibliotecària va estar dedicada a fer una exposició de les Passions representables, exposició que amb la col·laboració de documents de la Biblioteca Central (avui Biblioteca Nacional de Catalunya), de bibliòfils com Artur Sedó, Joan Rogent i notables esparreguerins, va tenir gran ressò. Aquest gran interès i l'abundant material de la col·lecció local de la Biblioteca van motivar-la a escriure el llibre La Passió d'Esparreguera publicat l'any 1957 per l'editorial Barcino.
L'any 1960 col·laborà activament en la formació de la Fundació Jaume Pasqual, entitat que es dedicava a la recerca i estudi i posterior difusió de la història local. Aquesta entitat estava presidida pel Sr. Orenci Valls, reconegut metge de la vila.
Finalment va impulsar i va intervenir activament en la creació de les biblioteques filials d'Abrera. La filial d'Abrera va esdevenir Biblioteca Popular l'any 1974.
Finalitzà la seva tasca com a bibliotecària el 7 de maig de 1972 a Esparreguera
Com a mestra va treballar a l'Escola del Mar- on també hi van estar escolaritzades les seves dues filles grans. Amant de la música, tocava el piano i organitzava concerts. Va morir el mes de gener de l'any 1974.

## Activitats

Aurèlia Sabanés en la seva labor com a bibliotecària, a banda de les tasques quotidianes, va impulsar gran quantitat d'activitats encaminades a enriquir la vida cultural de la vila. Cal dir que trobà sempre la bona col·laboració d'aquells a qui demanava ajut. Va organitzar:
* Conferències. Entre altres, de Carles Soldevila (15/12/1956), Josep Maria Corredor (16/05/1959), Maria Aurèlia Capmany (16/11/1961), Octavi Fullat (4/12/1967)
* Exposicions de ceràmica, de pintura, d'esmalts, de fotografia, dels artesans i artistes d'Esparreguera.
* Lectura i representacions de teatre en català. Destaquen Cigales i formigues, de Santiago Rusiñol (1956). Cal dir que la primera obra d'Anna Lizaran va ser representar Guida en l'obra Ton i Guida, a la biblioteca el 28 de maig del 1957.
* Concerts de piano, cant de Lieds, concerts de l'Orfeó Gorgonsana amb intèrprets locals...
* Excursions.
* Classes de català: cal remarcar que el curs 1971/72 s'impartien a la biblioteca 3 nivells de català: infantil, mitjà i per a castellanoparlants. L'Aurèlia també va impartir classes de català a Olesa.
* Actes socials

## Publicacions

* La Passió d'Esparreguera publicada l'any 1957 per l'editorial Barcino en la col·lecció Biblioteca Folklòrica Barcino (vol. XIV).

## Referències

* ↑ Fonts extretes de les filles: Maria Rosa Balagué Sabanés, Montserrat Balagué Sabanés, Anna Maria Balagué Sabanés i Dolors Balagué Sabanés, i el llibre d'actes de la Biblioteca Beat Domènec Castellet d'Esparreguera.
* ↑ «Figueres 1936, els llibres vençuts». Revista de Girona. [Consulta: 16 març 2016].
* ↑ «Dietaris de la Biblioteca». Biblioteca Fages de Climent - Diputació de Girona. Arxivat de l'original el 2018-12-10. [Consulta: 16 març 2016].
* ↑ «Biblioteca Popular d'Esparreguera». Arxivat de l'original el 2016-03-03. [Consulta: 24 abril 2013].
* ↑ «La Passió». Arxivat de l'original el 2013-03-21. [Consulta: 24 abril 2013].
* ↑ Bruc Arxivat 2016-03-04 a Wayback Machine. i Abrera Arxivat 2016-03-03 a Wayback Machine.
* ↑ Un exemple és el que es llegeix en l'acta del 8 de març del 1953, "Estando en esta villa de visitantes en ocasión de la representación del drama sacro, La Passió, el ilustre Ayuntamiento nos pide las salas de la biblioteca para efectuar una recepción en honor de las figuras distinguidas que hoy nos honran con su presencia y que son, Mr. Ford, cónsul de los Estados Unidos y señora y el embajador de Indonesia y familia".